जिधर देखो लोग धर्म के लिए कुर्बान होने को आतुर हैं। सारी दुनिया धर्म के पीछे पागल है। मार्क्स ने कहा था, "धर्म अफीम है जिसे खाकर लोग ऊँघ रहे हैं।" मुझे लगता है यह बात मार्क्स के समय में भले सटीक रही हो पर आज नहीं है। मेरी दृष्टि में यदि इसे वे अफ़ीम के बजाय धतूरा कहते तो शायद आज के लिए भी अधिक सटीक होता। धतूरे और धर्म के चाल-चलन और चरित्र काफ़ी मिलते-जुलते हैं। इतना ही नहीं इनमें 'ध' वर्ण की एक से अधिक बार आवृत्ति से अनुप्रास भी बहुत सुंदर बनता है। धतूरा भी मुफ्त में मिल जाता है और धर्म भी। धतूरा खाकर पगलाए हुए लोगों को भी मैंने अपनी आँखों से देखा है और धर्म के पीछे पागल हुओं को भी। दोनों विवेक शक्ति खो देते हैं और लगभग एक-सी हरकतें करते हैं। वे कहीं भी और किसी को भी अपनी धर्मांधता का शिकार बना सकते हैं। घर-घर, द्वार-द्वार जा-जा कर या सड़कों पर उतरकर नंग-नाच कर इंसानियत को शर्मसार कर सकते हैं। हज़ारों निर्दोषों, मासूमों को समूह में निर्वस्त्र कर गोलियों से भून या बम धमाकों से उड़ा (नरसंहार कर) उनके रक्त से स्नान कर पवित्र धर्मध्वजा फहरा सकते हैं।